**Az Abonyi Napló, mint a város minőségi nyomtatott kommunikációs eszköze**

Mi, marketing- és sajtós szakemberek mindannyian tudjuk, hogy annak ellenére, hogy a mai digitalizált és felgyorsult világunkban a prioritást az elektronikus sajtóorgánumok élvezik, mégis a sajtómunka kézzel fogható csúcspontja egy nyomtatott sajtótermék. Öt évvel ezelőtt örömmel jelentettük be, hogy Abony Város új városvezetése az eddigi csekély példányszámú, és pénzért megvásárolható, évente négy alkalommal kiadott (átlagban 200 példányos) nyomtatott Abonyi Napló című újság helyett egy **minden háztartásba, összesen 5400 példányban kiadásra kerülő havi újságot készít 2019. decembere óta. Mára a példányszám 5600-ra emelkedett. Egyrészt az ingatlanok számának növekedése, másrészt a prominens személyeknek megküldött tiszteletpéldányok miatt, harmadrészt pedig azért, mert az Abonyi Naplót kiállításokra is magunkkal visszük, hogy még jobb képet tudjunk adni az érdeklődőknek városunkról.**

Az újság előállítási költsége bruttó 100 Ft/db, tehát 540.000 Ft/ hó a kiadása. Áremelkedés az előző évhez képest nem történt. 15.000 fő lakik Abonyban, tehát havi szinten 36 Ft/ fő költséggel érjük el a lakosságot. Ugyanakkor kiemelendő, hogy minden lapszámban átlagosan jelennek meg saját hirdetések négy oldalon. Amennyiben ezeket a helyi reklámújságban kellene megjelentetni, akkor ára 500.000 Ft/ hó lenne. Így elmondható, hogy gyakorlatilag ingyen jutnak el az információk, hírek a lakossághoz. Sőt, vállalkozói hirdetésekből havonta átlagban 100.000 forintos bevételünk is keletkezik.

A megjelent lapszámok elérhetők az alábbi linkre kattintva:

<https://www.abony.hu/varosunk/abonyi-naplo>

Korábban az Abonyi Napló javarészt fekete- fehér, tördelésében nem tetszetős, tartalmában csak bizonyos réteget elérő újság volt. **Helyette egy négyszínnyomású, 16 oldalas lap kerül kiadásra, havonta, A/4-es formátumban. Több alkalommal azóta kevésnek bizonyult az oldalszám, ezért 24-28, sőt 32 oldalon jelentünk meg.** A változást nagyon kedvező fogadtatásban részesítette a célközönség, rengeteg pozitív visszajelzést kaptunk, és kapunk a mai napig is. Az újság sok esetben a környező településekre is eljut, azt megküldjük a hivatalos szerveknek, díszpolgárainknak, partnereinknek.

Az újságban nem csupán az elmúlt hónap történései kapnak helyet, hanem magas színvonalú fényképes, a lapban először megjelenő tudósításokkal, interjúkkal is találkozhatnak az Olvasók.

Azt gondoljuk, hogy ez egy igazi szolgálat, közszolgálat, és ennek szellemében az újságban rendre megjelennek közérdekű információk, olyan formában, hogy a lakosság minden rétegének egyértelmű, közérthető legyen a közlés módja. **A célközönség egy része- az idősebb korosztály- nem rendelkezik internetkapcsolattal, és ezért rájuk is mindenképpen gondolnunk kell, amikor az újságot tervezzük.** Kézhez kell kapniuk az abonyi élet minden egyes fontos információját.

Az újság megjelenésének napján Abony Város hivatalos facebook oldalán minden alkalommal közzétesszük, hogy hamarosan minden abonyi lakos megkapja a lapot. Ekkor fényképeket is készítünk azokról, akik viszik az Abonyi Naplót. Itt szintén nagyon sok pozitív komment érkezik.

Az Abonyi Napló digitalizált formában elérhető az Abony APP-ban, mely városunk mobiltelefonos applikációja, a város megújult honlapján a [www.abony.hu-n](http://www.abony.hu-n) is, valamint az Abonyi Lajos Művelődési Ház és Könyvtár weboldalára is felkerülnek az egyes lapszámok, az Országos Széchenyi Könyvtárban digitalizált formában is megjelenik újságunk. A cikkekből válogatunk, és külön- külön is közzétesszük azokat közösségi oldalainkon.

**Örömteli, hogy már nem csak az idősebb, internetes felületeket nem használó korosztály- melyet első kiemelt célcsoportunk volt- használja, olvassa az Abonyi Naplót.**

A visszajelzések alapján mindazok, akik szükségét érzik, hogy az aktuális hónap programjait, illetve közérdekű információit ismerjék, elteszik az újságot. Ezen túl minden igyekezetünkkel azon vagyunk, hogy a helyi vállalkozások mellett minél több civil szerepeljen a lapban képpel, és persze cikkekkel is. **Ennek köszönhetően megnőtt az érdeklődés a fiatalabb korosztály részéről is, akik egyre inkább szeretnének lapunk hasábjain szerepelni. Jó érzés, hogy bár mi egy bizonyos szegmensre fókuszáltunk, ezen jóval túlmutatnak az olvasottsági visszajelzések. Elmondható, hogy korra és nemre való tekintet nélkül mindenkihez eljutnak a fő információk, ezen a platformon is.**

**A folyamatban lévő fejlesztéseink hivatalos, kötelező sajtóközleményeit is közzétesszük a lapban, mellyel szintén oldalanként 100 ezer forintot takarítunk meg.**

**Azon dolgozunk, hogy a továbbiakban is szolgáljuk Abony Város lakosságát havonta elérhető összegző információinkkal, és segíthessük az eligazodást az információdömpingben. Cél, hogy pontos, egzakt tényeket közöljünk, átsegítsük a város lakosságát nehéz helyzeteken. Bízunk benne, hogy sikerült! Sok szeretettel küldjük Önöknek is lapunkat! Köszönjük, hogy újságunk a Városmarketing Gyémánt Díj büszke tulajdonosa lehetett az elmúlt években és bízunk abban, hogy ismét sikeresek leszünk és elnyerhetjük a megtisztelő címet.**

Becsatolunk ezen dokumentumban néhány újságoldalt, példaképpen.





